**ΕΝΗΜΕΡΩΣΗ ΣΧΕΤΙΚΑ ΜΕ ΤΗΝ ΕΠΕΞΕΡΓΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ**

**1. Αντικείμενο της παρούσας Ενημέρωσης**

1.1. Η μονοπρόσωπη ανώνυμη εταιρεία με την επωνυμία «ΚΟΙΝΩΝΙΑ ΤΗΣ ΠΛΗΡΟΦΟΡΙΑΣ» (ΚτΠ Μ.A.E.) υπό την ιδιότητά της ως Υπεύθυνου Επεξεργασίας των δεδομένων προσωπικού χαρακτήρα που τυγχάνουν επεξεργασίας κατά τη λειτουργία της ειδικής εφαρμογής «[Data Pass (emvolio.gov.gr)](https://emvolio.gov.gr/datapass)» για την χορήγηση από παρόχους κινητής τηλεφωνίας δωρεάν πακέτου δεδομένων 50GB («Freedom Pass/Data») σε ανήλικους χρήστες συνδέσεων κινητής τηλεφωνίας ηλικίας από 15 έως 17 ετών, που έχουν ολοκληρώσει την πρώτη δόση εμβολιασμού ή, σε περίπτωση μονοδοσικού εμβολίου, τη μόνη δόση εμβολιασμού, στο πλαίσιο του Εθνικού Προγράμματος Εμβολιασμού κατά του κορωνοϊού COVID-19 [Άρθρο 137 Ν. 4831/2021 και Άρθρο 1 της υπ’ αριθμ. 4700/09.10.2021 ΚΥΑ (ΦΕΚ Β’)], εγγυάται τον σεβασμό της ιδιωτικότητας των φυσικών προσώπων καθώς και την προστασία των προσωπικών τους δεδομένων.

1.2. Για το λόγο αυτό, στο πλαίσιο του ισχύοντος εθνικού και ενωσιακού νομικού πλαισίου που διέπει την προστασία των προσωπικών δεδομένων, ιδίως του Γενικού Κανονισμού της Ευρωπαϊκής Ένωσης για την Προστασία Δεδομένων 2016/679 EE (εφεξής «Κανονισμός»), καθώς και του Ν. 4624/2019 (ΦΕΚ 137/Α/2019), η ΚτΠ Μ.A.E. κοινοποιεί την παρούσα ενημέρωση προστασίας δεδομένων προσωπικού χαρακτήρα, με σκοπό να παρέχει στους πολίτες («υποκείμενα των δεδομένων») επαρκή ενημέρωση για τα δεδομένα προσωπικού χαρακτήρα, τα οποία συλλέγει και επεξεργάζεται στο πλαίσιο της εφαρμογής «Freedom Pass/Data».

1.3. Τα πλήρη στοιχεία της ΚτΠ Μ.A.E. είναι:

**ΚτΠ – ΚΟΙΝΩΝΙΑ ΤΗΣ ΠΛΗΡΟΦΟΡΙΑΣ Μ.Α.Ε.**

Ταχυδρομική διεύθυνση: Λεωφόρος Συγγρού 194, Τ.Κ. 17 671, Καλλιθέα

Ηλεκτρονική επικοινωνία: συμπληρώνοντας τη σχετική φόρμα στον σύνδεσμο [https://www.ktpae.gr/επικοινωνία/](https://www.ktpae.gr/%CE%B5%CF%80%CE%B9%CE%BA%CE%BF%CE%B9%CE%BD%CF%89%CE%BD%CE%AF%CE%B1/)

Τηλέφωνο επικοινωνίας: 213 1300700

**2. Σκοπός Επεξεργασίας και Νόμιμη Βάση για την επεξεργασία**

2.1. Σύμφωνα με το άρθρο 137 παρ. 4 του Ν. 4831/2021, σκοπός της επεξεργασίας των προσωπικών δεδομένων που συλλέγονται μέσω της ειδικής εφαρμογής είναι α) η χορήγηση από παρόχους κινητής τηλεφωνίας δωρεάν πακέτου δεδομένων 50GB («Freedom Pass/Data») σε ανήλικους χρήστες συνδέσεων κινητής τηλεφωνίας ηλικίας από 15 έως 17 ετών , που έχουν ολοκληρώσει την πρώτη δόση εμβολιασμού ή, σε περίπτωση μονοδοσικού εμβολίου, τη μόνη δόση εμβολιασμού, στο πλαίσιο του Εθνικού Προγράμματος Εμβολιασμού κατά του κορωνοϊού COVID-19 και β) η διενέργεια εκκαθάρισης μετά την ολοκλήρωση της εν λόγω ψηφιακής υπηρεσίας και οι ελεγκτικοί σκοποί που προβλέπονται ή επιβάλλονται από τη νομοθεσία.

2.2. Η επεξεργασία των προσωπικών δεδομένων στο πλαίσιο του προαναφερθέντος σκοπού είναι απαραίτητη για τη συμμόρφωση με έννομη υποχρέωση της ΚτΠ ως Υπευθύνου Επεξεργασίας, όπως ορίζεται στο άρθρο 6 παρ. 1 στοιχείο (γ) του Κανονισμού.

**3. Κατηγορίες Δεδομένων Προσωπικού Χαρακτήρα που συλλέγονται**

Τα προσωπικά δεδομένα των φυσικών προσώπων που τυγχάνουν επεξεργασίας κατά την λειτουργία της ειδικής εφαρμογής «<https://emvolio.gov.gr/datapass>», και τα οποία καταχωρίζονται από τον έχοντα την επιμέλεια των ανηλίκων δικαιούχων, είναι τα εξής:

Α) Αριθμός κινητού τηλεφώνου για τον οποίο αιτείται η χορήγηση του «Freedom Pass/Data»,

Β) Αριθμός Μητρώου Κοινωνικής Ασφάλισης (ΑΜΚΑ), ή προσωρινός ΑΜΚΑ, ή Προσωρινός Αριθμός Ασφάλισης και Υγειονομικής Περίθαλψης Αλλοδαπού (ΠΑΑΥΠΑ) του ανήλικου δικαιούχου,

Γ) Στοιχεία επικοινωνίας: Αριθμός κινητού τηλεφώνου (υποχρεωτικά) και διεύθυνση ηλεκτρονικού ταχυδρομείου (email) (προαιρετικά).

Επιπρόσθετα, για σκοπούς σύνδεσης στην ειδική εφαρμογή, υπόκεινται σε επεξεργασία και μεταδεδομένα (ενδεικτικά: στοιχεία σύνδεσης, όπως διεύθυνση IP, ημέρα, ώρα σύνδεσης), καθώς και όσα δεδομένα μπορεί να κριθούν ως απολύτως απαραίτητα για την προσήκουσα εκπλήρωση των σκοπών που περιγράφονται υπό την Ενότητα 2.

Σε περίπτωση που η διαδικασία υποβολής αίτησης για τη χορήγηση του «Freedom Pass/Data» πραγματοποιείται από τον έχοντα την επιμέλεια μέσω Κ.Ε.Π., τα δεδομένα που καταχωρίζονται στην ειδική εφαρμογή από τον πιστοποιημένο υπάλληλο είναι τα ίδια, αφού έχει προηγηθεί η προσκόμιση των απαραίτητων ταυτοποιητικών στοιχείων από τον αιτούντα, καθώς και των στοιχείων που αποδεικνύουν τη σχέση του με τον ανήλικο δικαιούχο.

**4. Πηγές δεδομένων – Διαλειτουργικότητα**

Η ειδική εφαρμογή «<https://emvolio.gov.gr/datapass>» διαλειτουργεί με τα εξής πληροφοριακά συστήματα:

Α) με την πλατφόρμα taxisnet της Γενικής Γραμματείας Πληροφοριακών Συστημάτων Δημόσιας Διοίκησης (Γ.Γ.Π.Σ.Δ.Δ.) για σκοπούς ταυτοποίησης των χρηστών,

Β) με το Εθνικό Μητρώο Εμβολιασμών κατά του κορωνοϊού COVID-19 του άρθρου 55 του ν.4764/2020 (Α` 256) και

Γ) το Φορολογικό Μητρώο της Ανεξάρτητης Αρχής Δημοσίων Εσόδων (Α.Α.Δ.Ε.).

Οι διαλειτουργικότητες υπό τα στοιχεία (Β) και (Γ) είναι αναγκαίες για τους σκοπούς επαλήθευσης της συνδρομής των νόμιμων προυποθέσεων για τη χορήγηση του «Freedom Pass/Data» ενώ η διαλειτουργικότητα υπό το στοιχείο (Α) είναι απαραίτητη για σκοπούς αυθεντικοποίησης των αιτούντων κατά την είσοδό τους στην ειδική εφαρμογή.

**5. Αποδέκτες**

Πρόσβαση στα δεδομένα προσωπικού χαρακτήρα της ειδικής εφαρμογής για την υποβολή αίτησης χορήγησης του δωρεάν πακέτου δεδομένων 50 GB «Freedom Pass/Data» ενδέχεται να έχει και εξουσιοδοτημένο προσωπικό του Υπεύθυνου Επεξεργασίας.

Επιπλέον, στο πλαίσιο της επίτευξης των σκοπών επεξεργασίας που αναφέρονται ως άνω, πρόσβαση στα δεδομένα προσωπικού χαρακτήρα έχουν και τρίτα μέρη (Εκτελούντες την Επεξεργασία), τα οποία δεσμεύονται συμβατικά με την ΚτΠ Μ.Α.Ε. ώστε να διασφαλίζεται η τήρηση εμπιστευτικότητας καθώς και όλες οι υποχρεώσεις που προβλέπονται στον ΓΚΠΔ.

Πρόσβαση στα δεδομένα προσωπικού χαρακτήρα της ειδικής εφαρμογής για την υποβολή αίτησης χορήγησης του δωρεάν πακέτου δεδομένων 50 GB «Freedom Pass/Data» δύναται να αποκτά, κατόπιν σχετικού αιτήματος, και το αρμόδιο Υπουργείο Ψηφιακής Διακυβέρνησης.

Ειδικότερα, λαμβάνοντας υπόψη ότι η εφαρμογή «<https://emvolio.gov.gr/datapass>» φιλοξενείται στο ψηφιακό περιβάλλον της ψηφιακής πύλης gov.gr, πρόσβαση στα δεδομένα των υποκειμένων δύναται να έχουν οι εξουσιοδοτημένοι υπάλληλοι της Γενικής Γραμματείας Πληροφοριακών Συστημάτων Δημόσιας Διοίκησης στο πλαίσιο των καθηκόντων και των αρμοδιοτήτων τους αποκλειστικά για τον σκοπό αυθεντικοποίησης του πολίτη κατά την είσοδο του στην εφαρμογή και λαμβανομένων υπόψη όλων των αναγκαίων τεχνικών και οργανωτικών μέτρων για την προστασία των προσωπικών δεδομένων.

Επιπλέον, λαμβάνοντας υπόψη ότι η διαδικασία χορήγησης των δεδομένων διαδικτύου δύναται να πραγματοποιηθεί και μέσω των Κ.Ε.Π., πρόσβαση στα δεδομένα των υποκειμένων δύναται να έχουν και οι εν λόγω πιστοποιημένοι/εξουσιοδοτημένοι υπάλληλοι των Κ.Ε.Π. όπου εισέρχονται στην ειδική εφαρμογή κατόπιν αυθεντικοποίησής τους με Κωδικούς Δημόσιας Διοίκησης.

**6. Διαβίβαση σε Τρίτη Χώρα**

Τα δεδομένα προσωπικού χαρακτήρα που τυγχάνουν επεξεργασίας κατά τη λειτουργία της ειδικής εφαρμογής «<https://emvolio.gov.gr/datapass>» δεν διαβιβάζονται σε τρίτη χώρα ή διεθνή οργανισμό.

**7. Περίοδος τήρησης Δεδομένων**

Σύμφωνα με το Άρθρο 137 παρ. 4 Ν.4831/2021 και το Άρθρο 4 παρ. 4 της υπ’ αριθμ. 4700/09.10.2021 ΚΥΑ (ΦΕΚ Β’), το σύνολο των δεδομένων προσωπικού χαρακτήρα που καταχωρίζεται στην ειδική εφαρμογή διαγράφεται οριστικά μετά την πάροδο δύο (2) ετών.

**8. Δικαιώματα Υποκειμένων Δεδομένων Προσωπικού Χαρακτήρα**

8.1 Τα υποκείμενα των δεδομένων μπορούν να ασκήσουν τα δικαιώματα που τους αναγνωρίζει η εθνική και ενωσιακή νομοθεσία αναφορικά με τη συλλογή και την επεξεργασία των δεδομένων προσωπικού χαρακτήρα που τους αφορούν. Τα δικαιώματα αυτά είναι τα ακόλουθα:

I. Το Δικαίωμα πρόσβασης στα δεδομένα, προκειμένου τα υποκείμενα να ενημερωθούν για το ποια δεδομένα τους τυγχάνουν επεξεργασίας, για ποιο λόγο και τους τυχόν αποδέκτες τους.

II. Το Δικαίωμα διόρθωσης των δεδομένων, προκειμένου να διορθωθούν τυχόν λάθη, ανακρίβειες και ελλείψεις των δεδομένων των υποκειμένων.

III. Το Δικαίωμα διαγραφής των δεδομένων («δικαίωμα στη λήθη»), προκειμένου, υπό τις προϋποθέσεις του Κανονισμού, να διαγραφούν τα δεδομένα των υποκειμένων από τα αρχεία που τηρούνται.

IV. Το Δικαίωμα περιορισμού της επεξεργασίας των δεδομένων σε περίπτωση αμφισβήτησης της ακρίβειας των δεδομένων, σε περίπτωση που έχει ασκηθεί το δικαίωμα της εναντίωσης και η απόφαση εκκρεμεί και σε περίπτωση που τα δεδομένα δεν είναι πλέον απαραίτητα για τον αρχικό σκοπό αλλά για νομικούς λόγους δεν μπορούν ακόμη να διαγραφούν.

8.2 Ο Υπεύθυνος Επεξεργασίας μπορεί να αρνηθεί να ικανοποιήσει εν όλω ή εν μέρει σχετικό αίτημα που λαμβάνει από το υποκείμενο δεδομένων, μόνο όταν αυτή η δυνατότητα προβλέπεται από τον Κανονισμό ή την εθνική νομοθεσία.

8.3 Αιτήματα τα οποία αφορούν την άσκηση των ως άνω υπό στοιχεία I,ii,iii και iv δικαιωμάτων εξετάζονται από τον Υπεύθυνο Επεξεργασίας εντός προθεσμίας ενός (1) μηνός από την παραλαβή του αιτήματος. Η εν λόγω προθεσμία μπορεί να παραταθεί κατά δύο (2) ακόμη μήνες, εφόσον απαιτείται, αν το αίτημα είναι πολύπλοκο ή υπάρχει μεγάλος αριθμός αιτημάτων.

8.4 Τα υποκείμενα των δεδομένων μπορούν να απευθύνουν τα αιτήματά τους στον Υπεύθυνο Προστασίας Δεδομένων της ΚτΠ Μ.Α.Ε. (Data Protection Officer – DPO). Τα στοιχεία επικοινωνίας του έχουν ως εξής:

Διεύθυνση: Λεωφόρος Συγγρού 194, Τ.Κ. 17 671, Καλλιθέα

Email: dpo@ktpae.gr

Τηλέφωνο επικοινωνίας: 213 1300700

**9. Δικαίωμα Προσφυγής στην Αρχή Προστασίας Δεδομένων Προσωπικού Χαρακτήρα**

Τα υποκείμενα των δεδομένων έχουν δικαίωμα να προσφύγουν στην Αρχή Προστασίας Δεδομένων Προσωπικού Χαρακτήρα («ΑΠΔΠΧ») για ζητήματα που αφορούν την επεξεργασία προσωπικών τους δεδομένων. Για την αρμοδιότητα της Αρχής και τον τρόπο υποβολής καταγγελίας, αναλυτικές πληροφορίες παρέχονται στην ιστοσελίδα της ΑΠΔΠΧ [www.dpa.gr](http://www.dpa.gr).